Uncharted (elokuva)

Uncharted on vuonna 2022 ensi-iltansa saanut Ruben Fleischerin ohjaama sekä Art Marcumin ja Matt Hollowayn käsikirjoittama seikkailuelokuva, joka perustuu Amy Hennigin luomaan samannimiseen videopelisarjaan. Elokuvan tapahtumat sijoittuvat ennen pelien tapahtumia ja kertovat Nathan Draken nuoruudesta. Elokuvassa Tom Holland näyttelee nuorta Nathan Drakea ja Mark Wahlberg näyttelee hänen mentoriaan Victor Sullivania. Muissa keskeisissä rooleissa näyttelevät Sophia Ali, Tati Gabrielle ja Antonio Banderas.

Uncharted sai ensi-iltansa Yhdysvalloissa 18. helmikuuta 2022.

Näyttelijät

Tuotanto

Kehitys 
Avi Arad ilmoitti vuonna 2008 työstävänsä Sonyn kanssa elokuvaa Unchartedista. Naughty Dogin johtava pelinkehittäjä Richard Lemarchand ei kommentoinut mitään, kun hänelle esitettiin kysymys siitä haluaisiko hän nähdä elokuvan Unchartedista. Siitä alkaen Columbia Pictures vahvisti, että Uncharted-elokuva oli tekeillä. Thomas Dean Donnelly ja Joshua Oppenheimer palkattiin alun perin elokuvan käsikirjoittajiksi, Avi Aradin, Charles Rovenin ja Alex Gartnerin tuottaessa elokuvan. 30. kesäkuuta 2009 vahvistettiin, että elokuva oli ollut työstettävänä jo puolentoista vuoden ajan. Nathan Fillion ilmaisi halunsa näytellä Nathan Drakea, ja aloitti Twitterissä kampanjan hänen lyhytfanielokuvansa tukemiseksi. Elokuussa 2010 Naughty Dog kertoi PlayStation Universitylle kuinka läheisissä väleissä elokuvan kehitystyö eteni ja kuinka jokainen luotti toisiinsa täysin.

Columbia Picturesin johtajat Doug Belgrad ja Matt Tolmach paljastivat 8. lokakuuta 2010, että David O. Russell oli kiinnitetty elokuvan ohjaajaksi ja uudeksi käsikirjoittajaksi. Lisäksi he ilmoittivat, että elokuva tulee perustumaan pelisarjan ensimmäiseen osaan. Arad, Roven ja Gartner olivat yhä kiinnitettyinä filmin tuottajiksi. Kun Russellin itse ohjaama Taistelija (2010) sai ensiesityksensä, Uncharted-pelien fani kysyi häneltä oliko Fillionia harkittu Draken näyttelijäksi. Russell ei kuitenkaan tunenut Fillionia eikä ollut edes tietoinen hänen kampanjastaan.

MTV julkaisi 24. marraskuuta 2010 Mark Wahlbergin haastattelun siitä, olisiko Wahlberg mukana elokuvassa. Hän vastasi Russellin työstävän käsikirjoitusta ja että oli innoissaan siitä mitä tällä oli mielessään elokuvan suhteen. Hän myös toivoi, että kuvaukset voitaisiin aloittaa jo kesällä 2011. Hän sanoi olevansa valmis mihin tahansa mitä Russellilla oli mielessään, vaikka kyseessä olisi järjetön idea. Hän oli varma, ettei se tulisi olemaan ”vesitetty”. 26. toukokuuta 2011 raportoitiin, että Russell oli eronnut projektista ohjatakseen Unelmien pelikirjan (2012). 6. heinäkuuta Variety raportoi Neil Burgerin olevan palkattu ohjaajaksi Russellin tilalle. Burger otti tarjouksen vastaan, kun studio ja tuottajat saivat hänet kiinnostumaan.

23. elokuuta 2012 Burger vetäytyi projektista työstämään elokuvaa Divergent – Outolintu (2014), jolloin studio palkkasi uusiksi käsikirjoittajiksi avioparin Marianne ja Cormac Wibberley. 4. helmkuuta 2014 Deadline raportoi Seth Gordonin olevan kiinnitetty uudeksi ohjaajaksi ja David Guggenheimin tehneen elokuvalle uuden käsikirjoituksen. Tuotannon odotettiin alkavan vuoden 2015 alussa. Elokuvan ensi-iltapäivämääräksi oli asetettu 10. kesäkuuta 2016. 12. marraskuuta 2014 studio palkkasi Mark Boalin käsikirjoittajaksi. Wahlbergin jälkeen Chris Pratt oli neuvotteluissa Nathan Draken roolista, mutta hän kieltäytyi roolista. 24. kesäkuuta 2015 Seth Gordon erosi projektista ohjatakseen Baywatchin.

Guggenheimin käsikirjoitus vuoti nettiin huhtikuussa 2015 Sony Picturesiin kohdistuneen hakkeroinnin yhteydessä. 5. elokuuta 2015 Sony Pictures Entertainment siirsi elokuvan ensi-illan uudelle päivämäärälle 30. kesäkuuta 2017. Game News Officialin haastattelussa Nathan Draken ääninäyttelijä Nolan North ilmaisi uskovansa, etteivät fanit halunneet elokuvaa Unchartedista. Charles Roven paljasti Colliderin haastattelussa, että heillä oli mielessään jännittävä idea mutta ei vielä ohjaajaa, eivätkä he olleet vielä valmiita valitsemaan näyttelijöitä. Huhtikuussa 2016 Neil Druckmann, joka oli työskennellyt aiempien Uncharted-pelien parissa, sanoi hahmojen välisten suhteiden olevan elokuvan tärkein elementti.

29. heinäkuuta 2016 Variety raportoi Joe Carnahanin luonnostelevan uutta käsikirjoitusta. 1. syyskuuta 2016 elokuva poistettiin Sonyn julkaisuaikataulusta, koska sillä ei vielä ollut ohjaajaa tai näyttelijöitä. 25. lokakuuta 2016 Shawn Levy paljastettiin elokuvan ohjaajaksi. Carnahan sanoi Colliderin haastattelussa tuntevansa Levyn kanssa pelisarjan oikein hyvin, ja että yrittivät parhaansa mukaan pitää hahmot uskollisena peliversioille. Kuvausten suunniteltiin alkavan vuoden 2017 alussa. Tammikuussa 2017 Carnahan kertoi Instagramissa saaneensa käsikirjoituksen valmiiksi. Toukokuussa 2017 Tom Holland valittiin näyttelemään nuorta Nathan Drakea, elokuvan toimiessa pelisarjan esiosana. Televisiokäsikirjoittaja Rafe Judkins tuotiin mukaan tekemään uusi käsikirjoitus. 19. joulukuuta 2018 Levy erosi projektista ohjatakseen Free Guyn (2021).

14. tammikuuta 2019 Variety raportoi Dan Trachtenbergin sitoutuneen elokuvan ohjaajaksi. Kesäkuussa 2019 The Hollywood Reporter vahvisti elokuvan uudeksi ensi-iltapäivämääräksi 18. joulukuuta 2020. 22. elokuuta 2019 Deadline kuitenkin raportoi Dan Trachtenbergin eronneen ohjaajan paikalta. Elokuvan kerrottiin olevan Sonyn PlayStation Productions -osaston ensimmäinen elokuva. 27. syyskuuta 2019 The Hollywood Reporter kertoi Travis Knightin ohjaavan elokuvan. Marraskuussa Wahlberg palasi mukaan projektin, tällä kertaa valittuna Victor Sullivanin näyttelijäksi. Joulukuussa 2019 Knight erosi aikataulunsa vuoksi projektista, jolloin elokuvan ensi-iltapäivämäärä siirtyi jälleen.

Esituotanto 
Tammikuussa 2020 Ruben Fleischer osallistui neuvotteluihin valinnasta uudeksi ohjaajaksi Knightin tilalle. Samalla elokuvan uudeksi ensi-iltapäivämääräksi asetettiin 5. maaliskuuta 2021. Chung-hoon Chung palkattiin elokuvan kuvaajaksi. Fleischerin palkkaaminen uudeksi ohjaajaksi vahvistettiin helmikuussa 2020. Elokuva sai inspitaationsa lähinnä pelisarjan neljännestä osasta, Uncharted 4: A Thief’s Endistä (2016). Maaliskuussa Antonio Banderas, Sophia Ali ja Tati Gabrielle liittyivät elokuvan näyttelijäkaartiin. Lisäksi Art Marcumin ja Matt Hollowayn ilmoitettiin tehneen uuden käsikirjoituksen.

Kuvaukset 
Kuvaukset alkoivat Berliinissä 16. maaliskuuta 2020. Tuotannon odotettiin sijoittuvan myös Babelsberg Studion tiloihin ennen siirtymistä Espanjaan. Kuvaukset keskeytettiin maaliskuussa koronaviruspandemian vuoksi. Niiden uskottiin jatkuneen jälleen 15. heinäkuuta 2020, mutta Sony Pictures tarkensi, ettei tuotanto jatkunut vielä. He olivat vasta valmistautumassa siihen, että voisivat pian jatkaa niitä. Tuotanto jatkui virallisesti 20. heinäkuuta. Elokuvaa kuvattiin Saksassa etäisyys- ja kasvomaskisuosituksia käyttäen. 5. elokuuta Banderas vetäytyi tuotannosta positiivisen koronatestituloksen vuoksi,  kunnes hän 26. elokuuta toipui ja palasi pian kuvauksiin. 16. syyskuuta kuvaukset siirtyivät Berliiniin. Lokakuussa 2020 elokuvaa kuvattiin Valenciassa ja Xàbiassa, Espanjassa. 23. lokakuuta Holland oli saanut omat kohtauksensa elokuvaan kuvattua. Kuvaukset päättyivät 29. lokakuuta.

Julkaisu 
Uncharted sai ensi-iltansa 18. helmikuuta 2022. Elokuvan edellisiä ensi-iltapäivämääriä olivat 10. kesäkuuta 2016, 30. kesäkuuta 2017, 18. joulukuuta 2020, 5. maaliskuuta 2021, 8. lokakuuta 2021, 16. heinäkuuta 2021, ja 11. helmikuuta 2022. Huhtikuussa 2021 Netflix allekirjoitti Sonyn kanssa sopimuksen, jonka mukaan yhtiö saisi yksinoikeuden Sonyn elokuvien, mukaan lukien Unchartedin, suoratoistojulkaisuihin.

Arvosteluja

Lähteet

Aiheesta muualla 
 

Vuoden 2022 yhdysvaltalaiset elokuvat
Videopeleihin pohjautuvat elokuvat
Uncharted